I.Εισαγωγή

Η πανδημία της νόσου COVID-19 έχει ωθήσει τον πλανήτη σε αιφνίδια και βαθιά ύφεση. Παρά την ισχυρή, συντονισμένη και καινοτόμο απόκριση σε εθνικό και ενωσιακό επίπεδο, παραμένουν πολλοί παράγοντες αβεβαιότητας, ιδίως όσον αφορά τη διάρκεια της κρίσης και τον βαθμό στον οποίο θα επηρεάσει τη ζωή και τις οικονομίες μας. Πρέπει να προστατεύσουμε τους ευρωπαίους πολίτες, την υγεία και τις θέσεις εργασίας τους, διασφαλίζοντας παράλληλα τη δικαιοσύνη, την ανθεκτικότητα και τη μακροοικονομική σταθερότητα σε ολόκληρη την Ένωσή μας. Ενώ η πανδημία έχει πλήξει όλα τα κράτη μέλη, το εύρος των επιπτώσεών της, καθώς και ο ρυθμός και το μέγεθος της ανάκαμψης θα διαφέρουν σημαντικά μεταξύ των περιφερειών.

Σύμφωνα με τις θερινές οικονομικές προβλέψεις του 2020, η οικονομία της ζώνης του ευρώ θα συρρικνωθεί κατά 8,7 % το 2020 και θα ανακάμψει κατά 6,1 % το 2021, ενώ η οικονομία της ΕΕ αναμένεται να συρρικνωθεί κατά 8,3 % το 2020 και να αναπτυχθεί κατά 5,8 % το 2021. Η απασχόληση μειώθηκε επίσης περισσότερο από ποτέ το δεύτερο τρίμηνο, αν και πολύ λιγότερο από τη μείωση του ακαθάριστου εγχώριου προϊόντος χάρη στην άνευ προηγουμένου στήριξη που παρασχέθηκε στα κράτη μέλη και στην ΕΕ από το νέο μέσο SURE της ΕΕ και στην άνευ προηγουμένου ευελιξία στη χρήση των κονδυλίων της πολιτικής συνοχής στο πλαίσιο της Πρωτοβουλίας Επενδύσεων για την Αντιμετώπιση του Κορονοϊού . Οι οικονομικές προοπτικές εξαρτώνται σε μεγάλο βαθμό από την εξέλιξη της πανδημίας και από τους περιορισμούς που επιβάλλονται στην οικονομική δραστηριότητα για την ανάσχεσή της. Η στήριξη της πολιτικής σε εθνικό και ενωσιακό επίπεδο θα είναι καθοριστικής σημασίας για την ανάκαμψη. Στο πλαίσιο αυτό, η συμφωνία που επιτεύχθηκε στις 21 Ιουλίου 2020 στο Ευρωπαϊκό Συμβούλιο για το επόμενο πολυετές δημοσιονομικό πλαίσιο και για το «Next Generation EU» αναμένεται να δώσει θετική ώθηση στις προοπτικές ανάπτυξης και απασχόλησης. Σε επίπεδο Ένωσης και κρατών μελών, πρέπει τώρα να αξιοποιήσουμε στο έπακρο αυτή τη συμφωνία-ορόσημο.

Η αντίδραση της Ένωσης υπήρξε αποφασιστική. Διεξάγονται επί του παρόντος διαπραγματεύσεις μεταξύ του Ευρωπαϊκού Κοινοβουλίου και του Συμβουλίου σχετικά με το επόμενο πολυετές δημοσιονομικό πλαίσιο και το νέο μέσο Next Generation EU με σκοπό την επείγουσα ολοκλήρωση των εργασιών εφ’ όλων των νομικών πράξεων. Οι εργασίες αυτές πρέπει να πραγματοποιηθούν έως την 1η Ιανουαρίου 2021 προκειμένου τα προγράμματα να καταστούν λειτουργικά εγκαίρως. Η κινητοποίηση ολόκληρης της ικανότητας παρέμβασης του προϋπολογισμού της ΕΕ είναι καθοριστικής σημασίας για την ταχεία και βιώσιμη ανάκαμψη. Είναι σημαντικό το γεγονός ότι η απόφαση για τους ιδίους πόρους, αφού εγκριθεί από το Συμβούλιο, θα πρέπει να εγκριθεί από όλα τα κράτη μέλη σύμφωνα με τους οικείους συνταγματικούς κανόνες, προτού η Επιτροπή μπορέσει να αρχίσει να δανείζεται από τις αγορές για τη χρηματοδότηση των προγραμμάτων του Next Generation EU. Η ταχεία θέση σε εφαρμογή του Next Generation EU εξαρτάται σε μεγάλο βαθμό επομένως από αυτή την έγκαιρη έγκριση.

Ο Μηχανισμός Ανάκαμψης και Ανθεκτικότητας θα αποτελέσει ένα από τα κύρια εργαλεία για την ανάκαμψη, με άνευ προηγουμένου ποσό 672,5 δισ. EUR σε δάνεια και επιχορηγήσεις εμπροσθοβαρούς χρηματοδοτικής στήριξης κατά τα κρίσιμα πρώτα έτη της ανάκαμψης. Τα κράτη μέλη θα συμπεριλάβουν στα οικεία σχέδια ανάκαμψης και ανθεκτικότητας τα εθνικά τους θεματολόγια μεταρρυθμίσεων και επενδύσεων που έχουν σχεδιαστεί σύμφωνα με τους στόχους πολιτικής της ΕΕ, με επίκεντρο την πράσινη και την ψηφιακή μετάβαση. Ο Μηχανισμός θα στηρίξει τις προσπάθειες των κρατών μελών να ενισχύσουν αποτελεσματικά την κοινωνική και οικονομική τους ανθεκτικότητα και, ως εκ τούτου, το αναπτυξιακό δυναμικό των οικονομιών τους και τη δημιουργία θέσεων εργασίας, στηρίζοντας έτσι την επίτευξη των στόχων της ΕΕ.

Ο Μηχανισμός Ανάκαμψης και Ανθεκτικότητας αποτελεί το σύμβολο της αποφασιστικότητας της ΕΕ να αντιμετωπίσει τις προκλήσεις με κοινή προσέγγιση. Η διατήρηση της λειτουργίας της ενιαίας αγοράς υπήρξε καίριας σημασίας για την εκκίνηση της ανάκαμψης, καθώς και για τη διασφάλιση θεμιτού ανταγωνισμού και την πρόληψη διαταραχών στις διασυνοριακές αλυσίδες αξίας και την ελεύθερη κυκλοφορία των εργαζομένων και των αγαθών. Θα συμβάλει στην ανοδική σύγκλιση των βιοτικών επιπέδων και θα αποτρέψει τη στρέβλωση των όρων του οικονομικού ανταγωνισμού. Η αποτελεσματική υλοποίηση του Next Generation EU μπορεί να αποφέρει πρόσθετο ακαθάριστο εγχώριο προϊόν ύψους 2 % έως το 2024 και να δημιουργήσει 2 εκατομμύρια θέσεις εργασίας, μεταξύ άλλων μέσω της επιτάχυνσης της πράσινης και της ψηφιακής μετάβασης. Με την πάροδο του χρόνου, αυτή η πρόσθετη ανάπτυξη εκτιμάται ότι θα καταστήσει αυτοχρηματοδοτούμενο τον Μηχανισμό Ανάκαμψης και Ανθεκτικότητας μέσω της αύξησης των δραστηριοτήτων και των φορολογικών εσόδων στα κράτη μέλη και την ΕΕ.

Τα εν λόγω μέτρα πολιτικής της ΕΕ πρέπει να τεθούν σε εφαρμογή το ταχύτερο δυνατόν. Η συμφωνία σχετικά με τη δέσμη μέτρων για την ανάκαμψη συμβάλλει μεν στον περιορισμό της αβεβαιότητας, όμως η αποτελεσματική υλοποίηση κατά τα επόμενα έτη θα είναι καίριας σημασίας για τη στήριξη της ανάκαμψης. Άμεση προτεραιότητα αποτελεί η συνεργασία της Ένωσης με τα κράτη μέλη για την επίτευξη ουσιαστικής προόδου όσον αφορά τον καθορισμό των κατάλληλων μεταρρυθμιστικών και επενδυτικών προτεραιοτήτων σύμφωνα με τους ευρωπαϊκούς στόχους και, εν συνεχεία, τη διασφάλιση της αποτελεσματικής εφαρμογής τους.

II.Ο Μηχανισμός Ανάκαμψης και Ανθεκτικότητας: επίτευξη του στόχου της ΕΕ για ανταγωνιστική βιωσιμότητα

Ο Μηχανισμός Ανάκαμψης και Ανθεκτικότητας είναι απότοκο του στόχου που έθεσε η ΕΕ να επιτύχει ανταγωνιστική βιωσιμότητα και συνοχή μέσω μιας νέας αναπτυξιακής στρατηγικής, της Ευρωπαϊκής Πράσινης Συμφωνίας. Η μετάβαση προς ένα βιώσιμο και χωρίς αποκλεισμούς οικονομικό μοντέλο, που θα καταστεί δυνατό χάρη στην ευρύτερη διάδοση και υιοθέτηση των ψηφιακών και καθαρών τεχνολογιών, μπορεί να καταστήσει την Ευρώπη πρωτοπόρο της μετασχηματιστικής αλλαγής. Ο Μηχανισμός Ανάκαμψης και Ανθεκτικότητας όχι μόνο δεν σηματοδοτεί απόκλιση από το προ της COVID-19 θεματολόγιο, αλλά αναμένεται να επιταχύνει τη δράση για την αντιμετώπιση των προϋπαρχουσών προκλήσεων, αποφεύγοντας παράλληλα νέες δυσκολίες που συνδέονται με την κρίση. Οι τέσσερις διαστάσεις της περιβαλλοντικής βιωσιμότητας, της παραγωγικότητας, της δικαιοσύνης και της μακροοικονομικής σταθερότητας που προσδιορίζονται στην ετήσια στρατηγική για τη βιώσιμη ανάπτυξη του 2020 θα πρέπει να παραμείνουν οι κατευθυντήριες αρχές στις οποίες βασίζονται τα σχέδια ανάκαμψης και ανθεκτικότητας των κρατών μελών. Οι προτεραιότητες αυτές βρίσκονται στον πυρήνα του Ευρωπαϊκού Εξαμήνου και διασφαλίζουν ότι το νέο θεματολόγιο για την ανάπτυξη θα ωφελήσει στο μέγιστο τους ανθρώπους και τον πλανήτη.

Η ανταγωνιστική βιωσιμότητα και η ανθεκτικότητα αποτελούν τις δύο όψεις του ίδιου νομίσματος, όπως απέδειξε η κρίση της COVID-19. Ανθεκτικότητα δεν είναι μόνο η ικανότητα αντοχής και αντιμετώπισης των προκλήσεων, αλλά και η ικανότητα μετασχηματισμού με βιώσιμο, δίκαιο και δημοκρατικό τρόπο. Οι λιγότερο ανθεκτικές χώρες της ΕΕ και οι λιγότερο ανθεκτικοί τομείς δυσκολεύτηκαν περισσότερο να αντιμετωπίσουν την κρίση και να αντιδράσουν σε αυτή. Χωρίς κατάλληλη αντίδραση, η κατάσταση αυτή θα επηρεάσει τα οικονομικά και κοινωνικά τους αποτελέσματα κατά τα επόμενα έτη και δεκαετίες. Οι διαφορές που παρατηρούνται ανά την ΕΕ ως προς την ανθεκτικότητα επηρεάζουν επίσης την κοινωνική, οικονομική και εδαφική συνοχή, καθώς και τη σύγκλιση εντός της ζώνης του ευρώ και την αποτελεσματικότητα της ενιαίας νομισματικής πολιτικής. Με την παροχή χρηματοδοτικής στήριξης μεγάλης κλίμακας για δημόσιες επενδύσεις και μεταρρυθμίσεις, προωθώντας παράλληλα τη συνοχή και τη σύγκλιση, ο Μηχανισμός Ανάκαμψης και Ανθεκτικότητας θα καταστήσει τις οικονομίες και τις κοινωνίες των κρατών μελών πιο ανθεκτικές και καλύτερα προετοιμασμένες για το μέλλον. Υπάρχει επίσης ανάγκη ενίσχυσης της ανθεκτικότητας ορισμένων κρίσιμων αλυσίδων εφοδιασμού, ιδίως στους τομείς που είναι περισσότερο εκτεθειμένοι σε εξωτερικούς κλυδωνισμούς.

Ο Μηχανισμός Ανάκαμψης και Ανθεκτικότητας θα συμβάλει στην αποκατάσταση των ζημιών που προκάλεσε η κρίση και θα προετοιμάσει ένα καλύτερο μέλλον για τις επόμενες γενιές. Η αύξηση του χρέους που δημιουργείται σήμερα αποτελεί άμεσο όχημα για την αντιμετώπιση των προκλήσεων ενώπιον των οποίων θα βρεθούν οι μελλοντικές γενιές. Οι μαζικές επενδύσεις που είναι αναγκαίες για την επανεκκίνηση της οικονομίας πρέπει να μειώσουν, και όχι να αυξήσουν, το βάρος που επωμίζονται. Αυτός είναι ο λόγος για τον οποίο ο Μηχανισμός Ανάκαμψης και Ανθεκτικότητας πρέπει να κατευθύνει και να οικοδομήσει μια περισσότερο βιώσιμη, ανθεκτική και δίκαιη Ευρώπη για την επόμενη γενιά, σύμφωνα με τους Στόχους Βιώσιμης Ανάπτυξης των Ηνωμένων Εθνών.

Η αντιμετώπιση της κλιματικής και περιβαλλοντικής κρίσης αποτελεί την καθοριστική πρόκληση για την εποχή μας και προσφέρει μια ευκαιρία για την επανεκκίνηση των οικονομιών μας με βιώσιμο τρόπο. Καθιστά αναγκαία την ανάληψη άμεσης και συνεχούς δράσης από όλους τους παράγοντες της κοινωνίας για τη διαφύλαξη της υγείας, της ευημερίας και της ευζωίας των ανθρώπων στην Ευρώπη και σε ολόκληρο τον κόσμο. Η Ευρωπαϊκή Πράσινη Συμφωνία αποτελεί την πολιτική μας δέσμευση και την απόκρισή μας στην πρόκληση αυτή. Είναι επίσης η αναπτυξιακή στρατηγική της Ευρώπης, η οποία έχει ως στόχο να μετατρέψει την ΕΕ σε μια δίκαιη και ευημερούσα κοινωνία με αποδοτική ως προς τους πόρους και ανταγωνιστική οικονομία. Η οικονομική αντίδραση στην κρίση που προκάλεσε η COVID-19 προσφέρει μια μοναδική ευκαιρία για επιτάχυνση της πράσινης μετάβασης. Για την αντιμετώπιση της κρίσης αυτής θα χρειαστούν μαζικές επενδύσεις και σημαντικές μεταρρυθμίσεις τις οποίες θα στηρίξει σε μεγάλο βαθμό ο Μηχανισμός Ανάκαμψης και Ανθεκτικότητας της ΕΕ. Η επίτευξη της πράσινης μετάβασης απαιτεί μεταρρυθμίσεις που αποσκοπούν στη διοχέτευση δημόσιων και ιδιωτικών επενδύσεων σε δράσεις για το κλίμα και το περιβάλλον, καθώς και ριζικές αλλαγές των διαφόρων πολιτικών μας. Πέρα από την αποκατάσταση των βραχυπρόθεσμων ζημιών που προκάλεσε η κρίση, τα μέσα ανάκαμψης πρέπει, ως εκ τούτου, να θέσουν την οικονομία στη σωστή πορεία προς μακροπρόθεσμη βιώσιμη ανάπτυξη και απασχόληση με στόχο την επίτευξη κλιματικής ουδετερότητας έως το 2050 και την αποσύνδεση της οικονομικής ανάπτυξης από τη χρήση των πόρων. Η πορεία αυτή προσφέρει μια σημαντική ευκαιρία για εκσυγχρονισμό των παραδοσιακών βιομηχανικών μοντέλων και για επενδύσεις σε καινοτόμες πράσινες τεχνολογίες και σε πιο βιώσιμη και ψηφιακή υποδομή, επιταχύνοντας έτσι τη μετάβαση προς μια πιο βιώσιμη, ανθεκτική και χωρίς αποκλεισμούς Ευρώπη. Επιπλέον, δεδομένου ότι η ιδιωτική κατανάλωση αντιπροσωπεύει περισσότερο από το ήμισυ του ακαθάριστου εγχώριου προϊόντος της ΕΕ, η προώθηση πιο βιώσιμων προτύπων κατανάλωσης θα αποτελέσει βασικό καταλύτη για αυτόν τον μετασχηματισμό.

Η ψηφιακή μετάβαση είναι καίριας σημασίας για την ενίσχυση της κοινωνικής και οικονομικής ανθεκτικότητας της ΕΕ και των κρατών μελών, του δυναμικού βιώσιμης ανάπτυξής τους και της δημιουργίας θέσεων εργασίας. Η πανδημία COVID-19 έχει επιταχύνει τις τάσεις προς την κατεύθυνση του ψηφιακού μετασχηματισμού: τα κράτη μέλη έχουν λάβει μέτρα για την ενίσχυση των ψηφιακών υποδομών, έχουν παράσχει διαδικτυακή εκπαίδευση ή έχουν στηρίξει τις προσπάθειες των ΜΜΕ για ψηφιοποίηση. Ωστόσο, η κρίση κατέδειξε επίσης ελλείψεις και αποκάλυψε τρωτά σημεία. Εξακολουθούν να παρατηρούνται αποκλίσεις όσον αφορά την ψηφιοποίηση των οικονομιών και των κοινωνιών. Τα εναπομένοντα εμπόδια και η άνιση πρόσβαση στις υποδομές εξακολουθούν να επιβραδύνουν την πρόοδο, ενώ η Ευρώπη παραμένει εξαρτημένη σε μεγάλο βαθμό από άλλες περιοχές για πολλές βασικές ψηφιακές ικανότητες ή υπηρεσίες. Με βάση την επιστημονική και τεχνολογική εμπειρογνωσία που διαθέτει η Ευρώπη, η ανάπτυξη μιας μετασχηματιστικής και μελλοντοστραφούς στρατηγικής για την έρευνα, την καινοτομία και τη διάδοση είναι ο μόνος τρόπος για να εξασφαλιστεί η αύξηση της παραγωγικότητας και η ανταγωνιστικότητα της Ευρώπης και, ως εκ τούτου, να διαφυλαχθεί η τεχνολογική της αυτοδυναμία, βασική πτυχή της ανοικτής στρατηγικής αυτονομίας της.

Η πανδημία COVID-19 ανέδειξε την επείγουσα ανάγκη αντιμετώπισης μακροχρόνιων προκλήσεων που επηρεάζουν τη δικαιοσύνη στην κοινωνία. Στις προκλήσεις αυτές περιλαμβάνονται η ετοιμότητα και η ανθεκτικότητα των εθνικών συστημάτων υγείας και κοινωνικής προστασίας, καθώς και η ισότιμη πρόσβαση σε οικονομικά προσιτή και ποιοτική ιατροφαρμακευτική περίθαλψη, τα συστήματα μακροχρόνιας περίθαλψης και παιδικής φροντίδας, οι δημογραφικές αλλαγές, η παγκοσμιοποίηση ή η ψηφιακή και η πράσινη μετάβαση. Οι προκλήσεις που θα χρειαστεί να αντιμετωπιστούν ενδέχεται να καλύπτουν τομείς όπως η απασχόληση, οι δεξιότητες, η υγεία, η εκπαίδευση, ιδίως για την αντιμετώπιση των αυξανόμενων ανισοτήτων και τη στήριξη όσων έχουν πληγεί περισσότερο από την κρίση, όπως οι νέες γενιές, οι γυναίκες και οι ευάλωτες ομάδες. Η πανδημία COVID-19 κατέδειξε επίσης την ανάγκη να δημιουργηθεί ένα δικαιότερο και πιο βιώσιμο επιχειρηματικό περιβάλλον και να επανεξεταστούν οι συνθήκες εργασίας σε πλείστους όσους τομείς. Τα παρατεταμένα περιοριστικά μέτρα έδωσαν ώθηση στις επιγραμμικές υπηρεσίες και το ηλεκτρονικό εμπόριο, τάση που είναι πιθανόν να συνεχιστεί. Ωστόσο, το διαδικτυακό περιβάλλον κυριαρχείται επί του παρόντος από λίγες μεγάλες εταιρείες, με αυξανόμενη ισχύ στην αγορά και κινητές φορολογικές βάσεις, μερικές φορές εις βάρος της ικανότητας πολλών μικρότερων ευρωπαϊκών εταιρειών να δραστηριοποιούνται και να επεκτείνονται σε ολόκληρη την ενιαία αγορά. Ιδιαίτερη προσοχή θα πρέπει να δοθεί στη στήριξη τομέων που διαδραματίζουν καίριο ρόλο στις δημοκρατίες μας, ιδίως στον τομέα των μέσων ενημέρωσης, όπου η στήριξη θα πρέπει να παρέχεται κατά τρόπο που σέβεται και προάγει την ελευθερία και την πολυφωνία των μέσων ενημέρωσης. Είναι επίσης αναγκαίο να στηριχθούν οι περιφέρειες, οι κλάδοι και οι εργαζόμενοι που πλήττονται περισσότερο από την πράσινη μετάβαση και να μετριαστούν οι κοινωνικοοικονομικές επιπτώσεις της μετάβασης. Η στήριξη αυτή είναι απαραίτητη προκειμένου να εξασφαλιστούν ίσες και δίκαιες ευκαιρίες για τους πολίτες και τις επιχειρήσεις.

Μετά τη χρηματοπιστωτική και οικονομική κρίση του 2008, η Οικονομική και Νομισματική Ένωση είναι πολύ πιο εύρωστη για την αντιμετώπιση κρίσεων, αλλά αναδύονται νέες προκλήσεις για τη μακροοικονομική σταθερότητα. Η κρίση που προκάλεσε η COVID-19 διαφέρει πολύ από τη χρηματοπιστωτική κρίση του 2008· προκαλεί άμεσες αρνητικές επιπτώσεις στην οικονομική δραστηριότητα και συνεπάγεται δυνητικές επιπτώσεις για τη μακροοικονομική σταθερότητα, οι οποίες πρέπει να αντιμετωπιστούν με ταχεία και αποφασιστική δράση. Οι υφιστάμενες ανισορροπίες υπάρχει ο κίνδυνος να επιδεινωθούν ενώ αναδύονται νέες. Ως εκ τούτου, η προώθηση μιας ανθεκτικής ανάκαμψης αποτελεί άμεση προτεραιότητα. Θα απαιτηθεί συνεχής παρακολούθηση και επαγρύπνηση και τα κράτη μέλη θα πρέπει να αντιμετωπίσουν τις αναδυόμενες ανισορροπίες μέσω μεταρρυθμίσεων που ενισχύουν την οικονομική και κοινωνική ανθεκτικότητα. Ο Μηχανισμός Ανάκαμψης και Ανθεκτικότητας θα παράσχει στα κράτη μέλη τα μέσα που θα τα βοηθήσουν να αντιμετωπίσουν τις οικονομικές και κοινωνικές προκλήσεις που αναδύονται. Τα κράτη μέλη θα πρέπει να συνεχίσουν να κάνουν ορθή χρήση της δημοσιονομικής ευελιξίας το 2021 για τη στήριξη της οικονομίας. Τα δημόσια οικονομικά θα συμβάλουν στην παροχή κινήτρων για βιώσιμη και χωρίς αποκλεισμούς ανάπτυξη, διασφαλίζοντας την οικονομική σταθερότητα και την ικανότητα στήριξης της ζήτησης και παροχής βοήθειας σε περιόδους ανάγκης. Η πανδημία COVID-19 ασκεί σημαντική πίεση στην οικονομική δραστηριότητα με αρνητικές συνέπειες για το δημόσιο και το ιδιωτικό χρέος. Όταν το επιτρέψουν οι οικονομικές συνθήκες, θα είναι καιρός να εφαρμοστούν δημοσιονομικές πολιτικές που στοχεύουν στην επίτευξη συνετών μεσοπρόθεσμων δημοσιονομικών θέσεων, προωθώντας παράλληλα τις επενδύσεις, τη διπλή μετάβαση και την κοινωνική ένταξη.

Για την ανταγωνιστική βιωσιμότητα απαιτείται ανοιχτή οικονομία και ισχυρή ενιαία αγορά. Η συμμετοχή ιδιωτικών φορέων και επενδυτών είναι απαραίτητη για να διασφαλιστεί η επιτυχία της εφαρμογής του Μηχανισμού Ανάκαμψης και Ανθεκτικότητας. Τα δημόσια κονδύλια δεν θα πρέπει να αντικαθιστούν ή να παραγκωνίζουν τους ιδιώτες επενδυτές αλλά να συμπληρώνουν και να κατευθύνουν τις ιδιωτικές επενδύσεις όπου χρειάζεται, δηλαδή όταν συστημικές αδυναμίες ή αδυναμίες της αγοράς ή ζημίες λόγω της έξαρσης της COVID-19 και της επακόλουθης οικονομικής κρίσης δεν επιτρέπουν στην αγορά να ανακάμπτει μόνη της και να επιτυγχάνει στόχους πολιτικής. Η διασφάλιση του ανταγωνισμού επί ίσοις όροις στην ενιαία αγορά είναι απαραίτητη για την προώθηση της καινοτομίας και την επιτάχυνση της ανάκαμψης.

III.Βασικές αρχές που διέπουν τα σχέδια ανάκαμψης και ανθεκτικότητας: καθορισμός προτεραιοτήτων για τα κράτη μέλη

Το Ευρωπαϊκό Εξάμηνο παρέχει ένα παγιωμένο πλαίσιο για τον συντονισμό των οικονομικών πολιτικών και των πολιτικών απασχόλησης με σκοπό να καθοδηγήσει την Ένωση και τα κράτη μέλη ως προς τις προκλήσεις της ανάκαμψης και της διπλής μετάβασης. Τα σχέδια ανάκαμψης και ανθεκτικότητας των κρατών μελών θα πρέπει να αντιμετωπίζουν αποτελεσματικά τις προκλήσεις πολιτικής που διατυπώνονται στις ειδικές ανά χώρα συστάσεις που εκδίδει το Συμβούλιο. Θα είναι προς το κοινό μας συμφέρον να αντιμετωπίσουμε παράλληλα τις ανάγκες μεταρρυθμίσεων και επενδύσεων· για να έχουν αλληλοενισχυόμενο αντίκτυπο, πρέπει να συμβαδίζουν αρμονικά.